b"\n_START_ARTICLE_\nRepublikken Formosa\n_START_PARAGRAPH_\nRepublikken Formosa var en republik, der eksisterede p\xc3\xa5 Taiwan fra 23. maj 1895 til 21. oktober 1895. Da Qing-dynastiet i Kina p\xc3\xa5 grund af freden i Shimonoseki skulle give Taiwan til Japan var der nogle lokale adelige og tilh\xc3\xa6ngere af Qing-dynastiet der proklamerede Republikken Formosa i h\xc3\xa5b om, at det kunne forhindre, at Taiwan blev japansk. Efter kun 5 m\xc3\xa5neder gik japanske soldater i land p\xc3\xa5 Taiwan, og efter nogle dage erobrede de hovedbyen Tainan, hvilket afsluttede modstanden mod japansk bes\xc3\xa6ttelse.\n_START_SECTION_\nBaggrund\n_START_PARAGRAPH_\nI 1894 kom Kina og Japan i krig. I l\xc3\xb8bet af nogle f\xc3\xa5 m\xc3\xa5neder besejrede japanerne Kinas Beiyang-fl\xc3\xa5de, opn\xc3\xa5ede kontrol i forhold til de kinesiske h\xc3\xa6renheder i Manchuriet og erobrede Port Arthur og Wei-hai-wei. Selvom n\xc3\xa6sten alle kampene fandt sted i det nordlige Kina, havde Japan vigtige territoriale ambitioner i det sydlige Kina. Da krigen n\xc3\xa6rmede sig sin ende, tog japanerne skridt til at sikre, at Taiwan blev overdraget til Japan ved den endelige fredsaftale, og at de var vel forberedte milit\xc3\xa6rt til at bes\xc3\xa6tte \xc3\xb8en. I marts 1895 \xc3\xa5bnede fredsforhandlingerne mellem Japan og Kina i den japanske by Shimonoseki. Selv om fjendtlighederne i det nordlige Kina blev suspenderet under disse forhandlinger, blev Taiwan og Pescadores specifikt undtagne fra v\xc3\xa5benhvilen. Denne undtagelse tillod japanerne at igangs\xc3\xa6tte en milit\xc3\xa6r operation mod Pescadores i marts 1895 uden at forstyrre forhandlingerne. Pescadores-\xc3\xb8erne, der ligger midt imellem fastlandet Kina og Taiwan, var n\xc3\xb8glen til en vellykket bes\xc3\xa6ttelse af Taiwan. I en hurtig kampagne i den sidste uge af marts erobrede japanerne \xc3\xb8erne og forhindrede yderligere kinesiske forst\xc3\xa6rkninger fra at blive sendt over Taiwansundet til Taiwan. Denne fait accompli havde indflydelse p\xc3\xa5 fredsforhandlingerne og den efterf\xc3\xb8lgende Shimonoseki-traktat, der blev indg\xc3\xa5et den 17. april 1895, s\xc3\xb8rgede beh\xc3\xb8rigt for Kina's afst\xc3\xa5else af Taiwan til Japan. Den 10. maj blev admiral Kabayama Sukenori udn\xc3\xa6vnt til den f\xc3\xb8rste japanske generalguvern\xc3\xb8r i Taiwan.\n_START_SECTION_\nProklamation af Republikken\n_START_PARAGRAPH_\nDa nyheden af traktatens indhold n\xc3\xa5ede Taiwan, besluttede en r\xc3\xa6kke fremtr\xc3\xa6dende personligheder fra det centrale Taiwan ledet af Qiu Fengjia at modarbejde overf\xc3\xb8rslen fra Taiwan til japansk styre. Den 23. maj erkl\xc3\xa6rede disse m\xc3\xa6nd \xc3\xb8ens uafh\xc3\xa6ngighed i Taipei og proklamerede etableringen af en fri og demokratisk republik Formosa. Tang Ching-sung, Qing-generalguvern\xc3\xb8ren i Taiwan, blev udpeget til at blive republikkens f\xc3\xb8rste pr\xc3\xa6sident, og hans gamle ven Liu Yongfu, den pensionerede h\xc3\xa6rf\xc3\xb8rer for Sorte Flag-h\xc3\xa6ren, der var blevet en nationalhelt i Kina for sine sejre over franskm\xc3\xa6ndene i det nordlige Vietnam et \xc3\xa5rti tidligere, blev inviteret til at tjene som h\xc3\xa6rens generalsekret\xc3\xa6r. Chiu blev udn\xc3\xa6vnt til overordnet kommand\xc3\xb8r over milit\xc3\xa6ret med bef\xc3\xb8jelse til at rejse lokale militsenheder over hele \xc3\xb8en for at modst\xc3\xa5 japanerne. P\xc3\xa5 det kinesiske fastland st\xc3\xb8ttede Zhang Zhidong, den magtfulde generalguvern\xc3\xb8r i Liangkiang, stiltiende Formosa-modstandsbev\xc3\xa6gelsen, og republikanerne udpegede ogs\xc3\xa5 Chen Jitong, en kinesisk diplomat, der havde indsigt i europ\xc3\xa6iske m\xc3\xa5der at t\xc3\xa6nke p\xc3\xa5 som Republikkens udenrigsminister. Hans arbejde skulle v\xc3\xa6re at repr\xc3\xa6sentere Republikken over for udlandet."